થોડા સમય પહેલાં વડા પ્રધાને એક ચર્ચા છેડી હતી તેમાં તેમનું કહેવું એવું હતું કે દેશમાં લોકસભા, વિધાનસભા અને પંચાયતીરાજ એમ ત્રણેય સ્તરની ચૂંટણીઓ એક સાથે યોજવી જોઈએ જેથી નાણાંનો બગાડ ઓછો થાય. જોકે આ સૂચન પણ ઉપરથી સારું લાગે એવું ભલે હોય, તેનાં ખૂબ માઠાં પરિણામો પણ કેવાં કેવાં આવી શકે તેની અત્યંત સઘન ચર્ચા થવી ઘટે. દેશભરમાં દરેક સ્તરે વિશદ્ છણાવટ, અભ્યાસ સાથે પૂર્વગ્રહો સિવાય તંદુરસ્ત ચર્ચા-વિચાર-વિમર્શ થાય પછી જ ખ્યાલ આવે કે વડા પ્રધાનનો વિચાર કેટલો ઉપયોગી થઈ શકે છે. જો આવા મહત્ત્વના મુદ્દે પણ નોટબંધીની માફક વિચાર સૂઝે અને ‘ઐતિહાસિક’ અમલ શરૂ થઈ જાય તો નવા નવા વિચારોના અમલની સાથે સાથે દેશભરમાં ‘ડેમેજ કંટ્રોલ’ની સરકાર જ થઈ જાય. તેવું ન બને તે ઇચ્છનીય છે.